text: Jesper Jensen bliver assisterende cheftræner i Team Esbjerg
  04 januar 2017 kl. 07.12
  Team Esbjerg har med virkning fra næste sæson indgået en toårig aftale med Jesper Jensen, der bliver assisterende cheftræner. 
  Den 39-årige tidligere topspiller i Skjern Håndbold gennem 13 sæsoner har været cheftræner i Vejen EH (kvinder) og Ålborg Håndbold (herrer)  - og har senest været nævnt som et emne som ny cheftræner for Sønderjyskes ligaherrer.
  I Team Esbjerg skal Jesper Jensen arbejde tæt sammen cheftræner Lars Frederiksen.
  Jesper Jensen, kommende assisterende cheftræner i Ream Esbjerg: "Jeg kommer med ny energi og erfaring fra højeste niveau som både spiller og træner."
  -  Jeg har længe haft lyst til at arbejde sammen med Lars Frederiksen, som jeg havde et fint forhold til, da jeg selv var cheftræner i Vejen, og han var i Esbjerg. Jeg kommer med ny energi og erfaring fra højeste niveau som både spiller og træner, og sammen håber jeg, vi kan skabe et træningsmiljø, der kan tiltrække de bedste spillere i Norden til klubben, siger Jesper Jensen til Team Esbjergs hjemmeside.
  Han er gift med en af Team Esbjergs store profiler gennem tiderne, Lotte Haandbæk, der var assistenttræner for Lars Frederiksen i hans første sæsoner i Team Esbjerg og fortsat er i klubben. Jesper Jensen afløser Lars Krogh Jeppesen, der er i gang med sin tredje sæson i det succesfulde trænerteam, der i fjor stod bag det første danske mesterskab.
  Ansættelsen af Jesper Jensen på fuld tid sker for at styrke den sportslige ledelse i Team Esbjerg.
  